Nové znenie
Návrh
N A R I A D E N I E  V L Á D Y
Slovenskej republiky
z ……….. 2006
o minimálnych bezpečnostných požiadavkách na tunely                                          v cestnej sieti 
Vláda Slovenskej republiky podľa § 2 ods. 1 písm. j) zákona č. 19/2002 Z. z., ktorým sa ustanovujú podmienky vydávania aproximačných nariadení vlády Slovenskej republiky nariaďuje:
§ 1
Toto nariadenie vlády upravuje minimálne bezpečnostné požiadavky všetkých užívateľov tunelov s dĺžkou nad 500 metrov na diaľnicach, cestách pre motorové vozidlá a cestách I. triedy, v etape prevádzky, výstavby alebo projektovania. 

§ 2
Na účely tohto nariadenia vlády 
a)	transeurópska cestná sieť v Slovenskej republike je cestná sieť, ktorej grafické znázornenie je uvedené v prílohe č. 3, 
b) 	dĺžka tunela je dĺžka najdlhšieho jazdného pruhu, meraná na úplne uzavretej časti tunela,
c)	pohotovostné služby) sú všetky služby, ktoré zasahujú v prípade nehody, vrátane útvarov Policajného zboru, hasičských zborov a záchrannej zdravotnej služby.

§ 3
Tunely musia spĺňať požiadavky uvedené v prílohách č. 1 a 2. 

§ 4
(1)	Správu tunelov, ako objektov pozemných komunikácií, vykonávajú subjekty podľa osobitného predpisu ) (ďalej len „správca tunela“). Správu tunela, nachádzajúceho sa na území dvoch členských štátov EÚ vykonáva subjekt určený oboma členskými štátmi. 
(2)	O každom incidente alebo nehode, ktoré majú vplyv na bezpečnosť užívateľov ciest v tuneloch, správca tunela vyhotoví záznam. Tento záznam zašle najneskôr do 30 dní bezpečnostnému technikovi, príslušnému orgánu štátnej správy) a pohotovostným službám1).
(3)	Ak sa o vyšetrovaní vyhotoví správa, v ktorej budú analyzované okolnosti incidentu alebo nehody a uvedené závery, ktoré z nej vyplývajú, správca tunela najneskôr do 30 dní po jej obdržaní zašle túto správu bezpečnostnému technikovi, príslušnému orgánu štátnej správy3) a pohotovostným službám1).
(4)	Správca tunela vypracováva za kalendárny rok komplexnú správu o incidentoch, nehodách a požiaroch v tuneloch, o ich príčinách a frekvencii, o technických a bezpečnostných opatreniach prijatých v dôsledku nehôd a požiarov, o pravidelných prehliadkach a uzávierkach tunelov. Túto správu predkladá príslušnému orgánu štátnej správy3) do 31. júla nasledujúceho roku.

§ 5
(1)	Správca tunela vymenúva bezpečnostného technika, ktorý koordinuje všetky preventívne a ochranné opatrenia na zaistenie bezpečnosti užívateľov a prevádzkového personálu. Bezpečnostný technik) musí byť nezávislý vo veciach týkajúcich sa bezpečnosti cestného tunela. Bezpečnostný technik môže vykonávať svoje úlohy a funkcie vo viacerých tuneloch.
(2)	Bezpečnostný technik
a)	zabezpečuje koordináciu s pohotovostnými službami a zúčastňuje sa na vypracovávaní prevádzkových plánov,
b)	zúčastňuje sa na plánovaní, vykonávaní a hodnotení činností v prípadoch núdze,
c)	zúčastňuje sa na vypracovaní bezpečnostných plánov a na špecifikácii stavebných zariadení, vybavenia a prevádzky nových tunelov a vo vzťahu na prestavbu existujúcich tunelov,
d)	overuje odbornú spôsobilosť prevádzkového personálu a pohotovostných služieb a zúčastňuje sa na organizácii školení, ktoré sa konajú v pravidelných dvojročných intervaloch,
e)	dáva informácie, odporúčania a vysvetlenia týkajúce sa uvedenia stavby do prevádzky, vybavenia a prevádzky tunelov,
f)	overuje údržbu a opravu konštrukcie tunela a jeho vybavenia,
g)	zúčastňuje sa na hodnotení každého významného incidentu alebo nehody podľa § 4 ods. 3 a 4.
§ 6
(1) Inšpekcie, hodnotenia a testy sa vykonávajú podľa osobitných predpisov). Inšpekcie tunela sa vykonávajú každých šesť rokov.
(2)	Ak inšpekcia zistí, že tunel nespĺňa požiadavky podľa tohto nariadenia vlády, oznámi správcovi tunela a bezpečnostnému technikovi, že sa musia prijať opatrenia na zvýšenie bezpečnosti tunela. Príslušný orgán štátnej správy3) určí podmienky ďalšej prevádzky tunela alebo opätovného otvorenia tunela, ktoré budú platiť dovtedy, kým nebudú vykonané opatrenia na odstránenie nedostatkov.
(3) Ak na základe opatrení na odstránenie nedostatkov treba vykonať stavebnú alebo prevádzkovú zmenu, postupuje sa podľa prílohy č. 2.
§ 7
 (1)	Príslušný orgán štátnej správy) zabezpečí používanie metodiky na určenie analýzy rizík bezpečnosti tunelov zodpovedajúcej praxi a  informuje Európsku komisiu o použitej metodike k 30. apríla 2009. 
(2)	Analýzu rizík bezpečnosti tunelov vykonáva subjekt, ktorý je funkčne nezávislý na správcovi tunela. Obsah a výsledky analýzy rizík bezpečnosti tunelov sa zahrnú do bezpečnostnej dokumentácie predloženej príslušnému orgánu štátnej správy6). Analýza rizík bezpečnosti daného tunela posudzuje všetky konštrukčné faktory a prepravné podmienky, ktoré majú vplyv na bezpečnosť, najmä prepravné charakteristiky, dĺžku a geometriu tunela ako aj prognózovaný počet ťažkých nákladných vozidiel za deň určených na základe pravidelných celoštátnych sčítaní dopravy. 
§ 8
Príslušný orgán štátnej správy6) vypracúva na základe správ správcu tunela každé dva roky súhrnu správu o incidentoch, nehodách a požiaroch v tuneloch, ktoré majú vplyv na bezpečnosť užívateľov ciest v tuneloch, o ich frekvencii a príčinách takých udalostí, vyhodnotí ich a poskytne informácie o skutočnej úlohe a účinnosti bezpečnostných zariadení a opatrení. Túto súhrnnú správu predkladá Európskej komisii do 30. septembra nasledujúceho roku.
§ 9
(1)	Tunel, ktorého projekt nebol schválený do 30. apríla 2006, musí spĺňať požiadavky tohto nariadenia vlády.
(2)	Príslušný orgán štátnej správy3) posúdi zhodu tunela, ktorého projekt bol schválený a k 30. apríla 2006 nebol v užívaní, s požiadavkami podľa prílohy č. 2.
 (3)	Ak príslušný orgán štátnej správy3) zistí, že tunel nespĺňa požiadavky tohto nariadenia vlády, správca tunela musí prijať opatrenia na zvýšenie bezpečnosti a informuje bezpečnostného technika.
(4)	Tunel sa odovzdá do užívania podľa osobitného predpisu) po splnení požiadaviek podľa prílohy č. 2.
§ 10
(1)	Zhodu tunela s požiadavkami podľa prílohy č. 2, ktorý k  30. apríla 2006 je odovzdaný do užívania, posúdi príslušný orgán štátnej správy3) do 30. novembra 2006 a tiež na základe inšpekcie.
(2)	Správca tunela v prípade potreby navrhne plán prispôsobenia tunela požiadavkám tohto nariadenia vlády a opatrenia na odstránenie zistených nedostatkov.
(3)	Príslušný orgán štátnej správy6) schváli opatrenia na odstránenie nedostatkov alebo požiada správcu tunela o zmenu predloženého návrhu.
(4)	Ak prijaté opatrenia na odstránenie nedostatkov obsahujú stavebnú alebo prevádzkovú zmenu, správca tunela postupuje podľa prílohy č. 2.
(5)	Príslušný orgán štátnej správy6) do 30.apríla 2007 predloží Európskej komisii správu o splnení požiadaviek tohto nariadenia vlády, opatreniach a prípadných dôsledkoch otvorenia a uzavretia hlavných prístupových ciest k tunelom.
(6)	Prispôsobenie tunelov požiadavkám tohto nariadenia vlády sa vykoná podľa časového plánu a musí byť dokončené k 30. aprílu 2014. 
(7) Príslušný orgán štátnej správy6) zabezpečí vypracovanie plánu, ktorý bude obsahovať harmonogram postupného uplatňovania ustanovení tohto nariadenia vlády na tunely v prevádzke a oznámi ho Európskej komisii k 30. novembru 2006. Príslušný orgán štátnej správy6) následne každé dva roky, do 30.apríla 2014, informuje Európsku komisiu o stave vykonávania plánu a o akýchkoľvek realizovaných zmenách plánu.

§ 11
Týmto nariadením vlády sa preberá právny akt Európskych spoločenstiev a Európskej únie uvedený v Prílohe 4.
§ 12
Účinnosť
Toto nariadenie vlády nadobúda účinnosť 29. mája 2006.